Document ID: 32012D0688

A BIZOTTSÁG VÉGREHAJTÁSI HATÁROZATA
(2012. november 5.)
az 1 920-1 980 MHz-es és a 2 110-2 170 MHz-es frekvenciasávnak az Unióban elektronikus hírközlési szolgáltatások nyújtására alkalmas földfelszíni rendszerek érdekében történő harmonizálásáról
(az értesítés a C(2012) 7697. számú dokumentummal történt)
(EGT-vonatkozású szöveg)
(2012/688/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra („rádióspektrum-határozat”) (1) és különösen annak 4. cikke (3) bekezdésére,
mivel:
(1)
Az Európai Parlament és a Tanács 1998. december 14-én elfogadta az egy harmadik generációs mobil és vezeték nélküli kommunikációs rendszernek (UMTS) a Közösségben történő összehangolt bevezetéséről szóló 128/1999/EK határozatot (UMTS-határozat) (2), amelynek hatálya az 1 900-1 980 MHz-es, a 2 010-2 025 MHz-es és a 2 110-2 170 MHz-es frekvenciasávra (a továbbiakban: 2 GHz-es földfelszíni frekvenciasáv) terjed ki. A határozat értelmében a tagállamok kötelesek voltak egyrészt minden intézkedést megtenni annak érdekében, hogy legkésőbb 2002. január 1-jéig lehetővé váljon az UMTS szolgáltatások összehangolt és fokozatos bevezetése a területükön, másrészt különösen legkésőbb 2000. január 1-jéig engedélyezési rendszert létrehozni az UMTS céljára. Maga a határozat 2003. január 22-én hatályát vesztette, ám a frekvenciaspektrum harmonizálása továbbra is hatályos.
(2)
A Bizottság azóta már - összhangban „A vezeték nélküli elektronikus hírközlés gyors frekvenciához férése a rugalmasság növelésével” című közleményével (3), amelyben többek között a 2 GHz-es földfelszíni frekvenciasávval is foglalkozik - a spektrum rugalmasabb használatát szorgalmazza, és a piac működési zavarainak elkerülésére törekszik. Az elektronikus hírközlő hálózatok és elektronikus hírközlési szolgáltatások közös keretszabályozásáról szóló, 2002. március 7-i 2002/21/EK európai parlamenti és tanácsi irányelv („keretirányelv”) (4) megerősítette a technológia- és a szolgáltatássemlegesség elvét.
(3)
Az 1 920-1 980 MHz-es és 2 110-2 170 MHz-es párosított frekvenciarészsávok (a továbbiakban: 2 GHz-es földfelszíni frekvenciasávpár) az elektronikus hírközlési szolgáltatások nyújtására alkalmas földfelszíni rendszerek számára történő kijelölése fontos szerepet tölt be a mobil-, a vezetékes és a műsor-szolgáltatási ágazat konvergenciájában és a műszaki újítások követésében. A 2 GHz-es földfelszíni frekvenciasávpárt igénybe vevő szolgáltatások főként a széles sávú távközléshez való végfelhasználói hozzáférést hivatottak elősegíteni.
(4)
Azok, akik egy tagállamban olyan vezeték nélküli széles sávú szolgáltatásokat vesznek igénybe, amelyek jelenleg is a 2 GHz-es földfelszíni frekvenciasávpáron működnek, egy másik tagállamban is hozzáférhetnek hasonló szolgáltatásokhoz. Az 1 900-1 920 MHz-es párosítatlan részsáv azonban egyelőre javarészt kihasználatlan, bár használatára sok tagállamban adtak ki szolgáltatóknak engedélyt, a szolgáltatóknak csak kevés tagállamban engedélyezett 2 010-2 025 MHz-es párosítatlan részsávot pedig nem használják.
(5)
A 676/2002/EK határozat 4. cikkének (2) bekezdése alapján a Bizottság 2009. június 15-én megbízást adott a Postai és Távközlési Igazgatások Európai Értekezletének (a továbbiakban: CEPT), hogy az elektronikus hírközlési szolgáltatások vezeték nélküli hozzáférési politikája (WAPECS) keretében szabályozott frekvenciasávokra vonatkozóan dolgozzon ki a lehető legkevesebb megkötést tartalmazó műszaki feltételeket.
(6)
A megbízás alapján a CEPT jelentést adott ki (39. sz. CEPT-jelentés), amely magában foglalja a lehető kevesebb megkötést tartalmazó műszaki feltételeket, és iránymutatással szolgál arra nézve, hogy e feltéteket hogyan kell alkalmazni a 2 GHz-es földfelszíni frekvenciasávban működő bázisállomásokra és végfelhasználói állomásokra. A 2 GHz-es földfelszíni frekvenciasávpár esetében ezek a műszaki feltételek - a legvalószínűbb frekvenciasáv-használatra optimalizált paraméterek alapján - megfelelőek a szomszédos hálózatok közötti káros interferencia kockázatának egy országon belüli vagy országhatárokon túllépő kezelésére, anélkül, hogy konkrét technológia használatát kellene megkövetelni. Az 1 900-1 920 MHz-es és a 2 010-2 025 MHz-es párosítatlan frekvenciarészsávok (a továbbiakban: 2 GHz-es párosítatlan földfelszíni frekvenciasávok) esetében azonban a 39. sz. CEPT-jelentésben foglalt műszaki feltételek a mobilhálózatok működésére nézve megszorítóbbak a jelenleg meglévő nemzeti használati jogosultságokban megfogalmazottaknál.
(7)
A 39. sz. CEPT-jelentésnek megfelelően indokolt a blokkszéli maszkkarakterisztika (BEM - Block Edge Mask) fogalmát alkalmazni, amely az adott felhasználó teljes frekvenciablokkjára a felhasználó választotta technológia által elfoglalt csatornák számától függetlenül érvényes műszaki paramétereket jelenti. Ezek a maszkok arra szolgálnak, hogy beépítsék őket a spektrumhasználatra vonatkozó engedélyezési feltételekbe. A maszkok egyaránt vonatkoznak a frekvenciablokkon belüli és az azon kívüli sugárzásokra. A maszkok olyan szabályozási követelmények, amelyek célja a szomszédos hálózatok közti káros interferencia kockázatának kezelése, és amelyek nem érintik a rádióberendezésekről és a távközlő végberendezésekről, valamint a megfelelőségük kölcsönös elismeréséről szóló, 1999. március 9-i 1999/5/EK európai parlamenti és tanácsi irányelv (5) szerinti berendezésszabványokban foglalt határértékeket.
(8)
A CEPT-nek adott megbízás nyomán meghatározott műszaki feltételek a szomszédos frekvenciasávokban működő meglévő alkalmazásokat is hivatottak megóvni a káros interferenciától. Ennek érdekében indokolt az UMTS meglévő frekvenciamaszkjának érvényt szerezni az 1 900 MHz alatti, az 1 980-2 010 MHz-es, a 2 025-2 110 MHz-es és a 2 170 MHz fölötti tartományban. Mivel sem a 39. sz. CEPT-jelentés, sem az Elektronikus Hírközlési Bizottság 65. sz. jelentése, amelyre a 39. sz. CEPT-jelentés támaszkodik, nem foglalkozik a más rádióalkalmazással történő egyidejű használat kérdésével, az ilyen egyidejű alkalmazásra vonatkozó kritériumok nemzeti szintű megfontolások alapján is meghatározhatók.
(9)
A 39. sz. CEPT-jelentés eredményeinek az Unióban való alkalmazásakor és a tagállami jogrendbe való átültetésekor tekintettel kell lenni a 2 GHz-es földfelszíni frekvenciasáv UMTS céljára történő használatára vonatkozó meglévő jogokra és a hatékony spektrumhasználatra.
(10)
A 2 GHz-es párosítatlan földfelszíni frekvenciasávok esetében ugyanakkor a 39. sz. CEPT-jelentés a sugárzási teljesítmény szintjét tekintve olyan megszorító műszaki feltételeket támaszt - a 2 GHz-es földfelszíni frekvenciasávpár alkalmazásainak védelme és több TDD hálózat együttes működésének lehetővé tétele érdekében -, a 2 GHz-es párosítatlan földfelszíni frekvenciasávok sávszélessége pedig összességében olyan korlátozott, hogy a meglévő engedélyezési feltételekkel lehetetlen a vezeték nélküli széles sávú szolgáltatások bevezetése. Ebben a helyzetben tanulmányozni kell, hogyan harmonizálhatók másképpen a 2 GHz-es párosítatlan földfelszíni frekvenciasávok, s ez a meglévő engedélyek módosításával is járhat. Annak érdekében, hogy a 2 GHz-es földfelszíni frekvenciasávpár rugalmas használatának gyors bevezetése ne ütközzön akadályba, külön kell választani a 2 GHz-es földfelszíni frekvenciasávpárra, illetve a 2 GHz-es párosítatlan földfelszíni frekvenciasávokra vonatkozó harmonizációs intézkedéseket.
(11)
Műszaki harmonizációs feltételeket csak a 2 GHz-es földfelszíni frekvenciasávpár esetében indokolt bevezetni, a tagállamok azon jogának sérelme nélkül, hogy a 2 GHz-es földfelszíni frekvenciasáv használatának engedélyezését maguk szervezzék meg, figyelemmel a joghatóságuk alá tartozó meglévő használati jogosultságokra, és tiszteletben tartva az uniós jogot, különösen az elektronikus hírközlő hálózatok és az elektronikus hírközlési szolgáltatások engedélyezéséről szóló, 2002. március 7-i 2002/20/EK európai parlamenti és tanácsi irányelvet (6), valamint a 2002/21/EK irányelv 9. és 9a. cikkét.
(12)
Az e határozat szerinti harmonizáció nem zárhatja ki, hogy a tagállamok - indokolt esetben és a meglévő használati jogosultságokra való figyelemmel - a 676/2002/EK határozat 4. cikke (5) bekezdésének megfelelően átmeneti időszakokat állapítsanak meg, és azok során akár rádióspektrum-megosztási intézkedéseket is alkalmazzanak.
(13)
A 2 GHz-es földfelszíni frekvenciasávpár hosszú távon is hatékony használatának biztosítása érdekében a közigazgatásoknak folyamatosan tanulmányozniuk kell, hogyan fokozható a hatékonyság és az innovatív spektrumhasználat. Az ilyen tanulmányokat e határozat felülvizsgálatának tervezésekor figyelembe kell venni.
(14)
Az e határozatban előírt intézkedések összhangban vannak a rádiófrekvencia-bizottság véleményével,
ELFOGADTA EZT A HATÁROZATOT:
1. cikk
Ennek a határozatnak az a célja, hogy az Unióban elektronikus hírközlési szolgáltatások nyújtására alkalmas földfelszíni rendszerek érdekében harmonizálja az 1 920-1 980 MHz-es és a 2 110-2 170 MHz-es frekvenciasávok (a továbbiakban: 2 GHz-es földfelszíni frekvenciasávpár) rendelkezésre állásának és hatékony használatának feltételeit.
2. cikk
(1) A tagállamok legkésőbb 2014. június 30-ig, illetőleg akkor, ha azt megelőzően a 2002/21/EK irányelv 9a. cikkét olyan meglévő használati jogosultságra alkalmazzák, vagy olyan új használati jogosultságot ítélnek oda, amely a 2 GHz-es földfelszíni frekvenciasávpár részére vagy egészére vonatkozik, a 2 GHz-es földfelszíni frekvenciasávpárt - nem kizárólagos jelleggel - az e határozat mellékletében foglalt paramétereknek megfelelő elektronikus hírközlési szolgáltatások nyújtására alkalmas rendszerek céljára jelölik ki.
(2) Az (1) bekezdéstől eltérve és a 676/2002/EK határozat 4. cikke (5) bekezdésének megfelelően a tagállamok átmeneti időszakokat kérhetnek, amelyek során rádióspektrum-megosztási intézkedések is alkalmazhatók, és amelyek legkésőbb 2016. május 24-ig tarthatnak.
(3) A tagállamok biztosítják a szomszédos sávokban üzemelő rendszerek kellő védelmét az (1) bekezdésben említett rendszerekkel szemben.
(4) A tagállamok az (1) bekezdésben említett rendszerek működésének lehetővé tétele céljából előmozdítják az országhatárokon túllépő koordinációs megállapodások létrejöttét, figyelemmel a meglévő szabályozási eljárásokra és jogokra.
3. cikk
A tagállamok figyelemmel kísérik a 2 GHz-es földfelszíni frekvenciasávpár használatát, és megállapításaikról jelentést tesznek a Bizottságnak e határozat rendszeres és megfelelő időben történő felülvizsgálatának lehetővé tétele érdekében.
4. cikk
Ennek a határozatnak a tagállamok a címzettjei.
Kelt Brüsszelben, 2012. november 5-én.

Labels: 12
7
15